
ŠAKIŲ RAJONO SAVIVALDYBĖS  TARYBA

SPRENDIMAS

DĖL SUTIKIMO REORGANIZUOTI ŠAKIŲ RAJONO BERŽYNŲ IR SINTAUTŲ PAGRINDINES MOKYKLAS BEI ĮPAREIGOJIMO PARENGTI REORGANIZAVIMO SĄLYGŲ APRAŠĄ

 

2012 m. vasario 29 d. Nr. T-71
Šakiai

   


Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 str. 2 d. 21 p., Civilinio kodekso (Žin., 2000, Nr. 74-2262, Nr. 77, Nr. 80, Nr. 82; 2011, Nr. 139-6550) 2.96 str., 2.97 str. 3 d., 2.99 str. 1 ir 2 d., Švietimo įstatymo (Žin., 1991, Nr. 23-593; 2011, Nr. 38-1804) 44 str. 1, 2 ir 4 d., 58 str. 1 d. 1 p., Biudžetinių įstaigų įstatymo (Žin., 1995, Nr. 104-2322; 2010, Nr. 15-699) 14 str. 4 d. ir 2012 m. vasario 15 d. rajono savivaldybės tarybos sprendimu Nr. T-50 patvirtintu rajono savivaldybės švietimo įstaigų tinklo pertvarkos 2012-2015 metų bendruoju planu, nusprendžia:

                    1. Sutikti, kad būtų reorganizuota Šakių rajono savivaldybės Beržynų pagrindinė mokykla, šiomis sąlygomis:


1.1. reorganizavimo tikslai – sudaryti visiems mokiniams vienodas kokybiško  ugdymo(si) sąlyga, maksimaliai išnaudojant ugdymo plano galimybes, stambinti mokyklas, siekiant optimalaus mokinių skaičiaus, tikslingiau paskirstyti ir naudoti mokinio krepšelio lėšas įgyvendinant ugdymo programas;

1.2. reorganizuojama biudžetinė įstaiga – Šakių rajono Beržynų pagrindinė mokykla;

1.3. dalyvaujanti reorganizavime biudžetinė įstaiga – Šakių rajono Sintautų pagrindinė mokykla;

1.4. reorganizavimo būdas – Šakių rajono Beržynų pagrindinė mokykla prijungiama prie Šakių rajono Sintautų pagrindinės mokyklos ir tampa šios mokyklos pagrindinio ugdymo skyriumi;


1.5. po reorganizavimo veiksianti biudžetinė įstaiga: pavadinimas – Šakių rajono Sintautų pagrindinė mokykla, vykdanti pradinio ir pagrindinio ugdymo programas (su Beržynų pagrindinio ugdymo ir Sintautų vaikų darželio „Vyturėlis“ ikimokyklinio ugdymo skyriais).
Teisinė forma – biudžetinė įstaiga. Buveinė - Šakių r. sav., Sintautai, Vaičaičio g. 20, LT-71336. 
 Kodas – 190821663. Mokyklos savininkas – Šakių rajono savivaldybė. Mokyklos savininko teises ir pareigas įgyvendinanti institucija – Šakių rajono savivaldybės taryba;


1.6. Beržynų pagrindinė mokykla po reorganizavimo baigia veiklą kaip juridinis asmuo nuo jo išregistravimo iš Juridinių asmenų registro, bet ne vėliau kaip 2012 m. rugpjūčio 31 d.;

1.7. Sintautų pagrindinei mokyklai pereina visos reorganizuotos Beržynų  pagrindinės mokyklos teisės ir pareigos. 

2. Įpareigoti Sintautų ir Beržynų pagrindinių mokyklų vadovus iki 2012 m. balandžio 10 d. parengti:


2.1. dviejų juridinių asmenų – Sintautų ir Beržynų pagrindinių mokyklų - reorganizavimo sąlygų aprašą ir paskelbti jį viešai spaudoje;

2.2.  po reorganizavimo veiksiančios Sintautų pagrindinės mokyklos su Beržynų pagrindinio ugdymo ir Sintautų vaikų darželio „Vyturėlis“ ikimokyklinio ugdymo skyriais nuostatus.

 

 
Meras
                                                                 
                             Juozas Bertašius

